
Text rozhodnutia
Súd: Krajský súd Bratislava Spisová značka: 3Co/127/2020 Identifikačné číslo súdneho spisu: 1220201884 Dátum vydania rozhodnutia: 30. 11. 2020 Meno a priezvisko sudcu, VSÚ: JUDr. Alexandra Hanusová ECLI: ECLI:SK:KSBA:2020:1220201884.1 Uznesenie Krajský súd v Bratislave v senáte zloženom z predsedníčky senátu JUDr. Alexandry Hanusovej a sudcov JUDr. Romana Bolebrucha a Mgr. Patricie Skotnickej v spore žalobcu: X/ K. W., N. XX, D., X/ O. W., N. XX, D. proti žalovanému: Q. P. I..W..V.., C. XXXX/XX D., IČO: XXXXXXXX, o nariadenie neodkladného opatrenia, na odvolanie žalobcov 1/ a 2/ proti uzneseniu Okresného súdu Bratislava II č.k. 14C/31/2020-13 zo dňa 15.5.2020, takto r o z h o d o l : Odvolací súd pripúšťa späťvzatie návrhu na nariadenie neodkladného opatrenia, uznesenie Okresného súdu Bratislava II č.k. 14C/31/2020-13 zo dňa 15.5.2020 z r u š u j e a konanie o nariadenie neodkladného opatrenia z a s t a v u j e. o d ô v o d n e n i e : 1. Okresný súd Bratislava II uznesením č.k. 14C/31/2020-13 zo dňa 15.5.2020 podľa ustanovenia § 327 CSP odmietol návrh žalobcov na nariadenie neodkladného opatrenia, pretože neobsahovalo predpísané náležitosti a to zrozumiteľný a vykonateľný petit a nepripojili k nemu listinné dôkazy, ktorý na ktoré sa v návrhu odvolávali. 2. Proti uzneseniu podali odvolanie žalobcovia 1/ a 2/, priložili listinné dôkazy a podľa obsahu žiadali napadnuté uznesenie zrušiť a nariadiť požadované neodkladné opatrenie. 3. Žalobcovia podaním z 5.8.2020, doručeným súdu prvej inštancie 6.8.2020 vzali návrh na nariadenie neodkladného opatrenia späť . 4. Podľa ustanovení § 370 ods. 1 a ods. 2 CSP, ktoré sa v zmysle ustanovenia § 354 CSP primerane použijú aj na konanie o neodkladnom opatrení, ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 5. Žalobcovia vzali vzal návrh na nariadenie neodkladného opatrenia v celom rozsahu späť po vydaní rozhodnutia o jeho odmietnutí, ale skôr, ako toto rozhodnutie nadobudlo právoplatnosť. Pretože k späťvzatiu návrhu došlo pred predbežným prejednaním, resp. pred pojednávaním a odvolaním napadnuté uznesenie sa žalovanému v zmysle ustanovenia § 331 ods. 1 CSP ani nedoručovalo, odvolací súd nezisťoval stanovisko žalovaného k späťvzatiu návrhu, nakoľko na jeho prípadný nesúhlas by nebolo možné prihliadnuť a podľa ustanovenia § 370 ods. 1 a 2 CSP v spojení s § 354 CSP späťvzatie návrhu na nariadenie neodkladného opatrenia pripustil, uznesenie Okresného súdu Bratislava II č.k. 14C/31/2020-13 zo dňa 15.5.2020 zrušil a konanie o nariadenie neodkladného opatrenia zastavil. 6. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

